ΓΡΑΠΤΗ ΕΡΩΤΗΣΗ E-1936/98

υποβολή: Roberta Angelilli (NI) προς την Επιτροπή

(18 Ιουνίου 1998)

Θέμα: Βελτίωση των όρων απασχόλησης για τους καλλιτέχνες

Συχνά, ορισμένοι καλλιτέχνες παραμένουν χωρίς εργασία επί μακρά περίοδο και, καθώς απουσιάζουν από τις τηλεοπτικές εκπομπές, χάνουν μέρος της φήμης και του κύρους τους, πράγμα που οδηγεί συχνά σε δραματικά αποτελέσματα, συμπεριλαμβανομένων των οικονομικών ζημιών. Το ιταλικό κράτος έχει κυρώσει τη διεθνή σύμβαση για την προστασία των καλλιτεχνών, ερμηνευτών ή εκτελεστών, των παραγωγών δίσκων και των ραδιοφωνικών σταθμών.

Λαμβάνοντας υπόψη ότι όλοι οι καλλιτέχνες των διαφόρων κλάδων οι οποίοι είναι επαγγελματικά επαρκείς, ακόμη και αν δεν είναι δημοφιλείς, θα έπρεπε να έχουν την δυνατότητα και την ευκαιρία να εμφανίζονται στις τηλεοπτικές εκπομπές, ερωτάται η Επιτροπή:

1. Εάν υπάρχουν οδηγίες ή έγγραφα της Επιτροπής επί του θέματος;

2. Εάν δεν κρίνει σκόπιμο να προτείνει ειδικές βοήθειες στην πολιτιστική και καλλιτεχνική διανομή προγραμμάτων που θα λαμβάνει υπόψη την ανεργία σε αυτόν τον τομέα;

3. Εάν δεν κρίνει σκόπιμο να προτείνει ειδικά μέτρα που θα έχουν ως στόχο τη διευκόλυνση της ένταξης ή της επανένταξης των καλλιτεχνών;

4. Να μας δώσει μια γενική άποψη επί του θέματος.

Απάντηση του κ. Oreja εξ ονόματος της Επιτροπής

(30 Ιουλίου 1998)

Ο πολιτιστικός τομέας, και οι καλλιτέχνες ιδιαίτερα, ευνοούνται από τη δημιουργία και τη λειτουργία της εσωτερικής αγοράς, εν γένει, ιδίως όσον αφορά την ελευθερία εξασκήσεως επαγγέλματος, την ελεύθερη παροχή υπηρεσιών και την ελεύθερη κυκλοφορία των προσώπων. Η Κοινότητα έχει επίσης συντελέσει πιο άμεσα στην προστασία των καλλιτεχνών εγκρίνοντας νομοθεσία σχετική με το δικαίωμα πνευματικής ιδιοκτησίας και τα συγγενικά δικαιώματα, η οποία προσφέρει υψηλό επίπεδο προστασίας. Ως εκ τούτου, το Αξιότιμο Μέλος του Κοινοβουλίου παρακαλείται να αναφερθεί στις οδηγίες που έχουν εγκριθεί μέχρι σήμερα, καθώς και στα σχέδια οδηγιών σχετικά με το θέμα (οδηγία 96/9/ΕΚ του Ευρωπαϊκού Κοινοβουλίου και του Συμβουλίου της 11ης Μαρτίου 1996 σχετικά με τη νομική προστασία των βάσεων δεδομένων(1); οδηγία 93/98/ΕΟΚ του Συμβουλίου της 29ης Οκτωβρίου 1993 για την εναρμόνιση της διάρκειας προστασίας του δικαιώματος πνευματικής ιδιοκτησίας και ορισμένων συγγενών δικαιωμάτων1; οδηγία 93/83/ΕΟΚ του Συμβουλίου της 27ης Σεπτεμβρίου 1993 περί συντονισμού ορισμένων κανόνων όσον αφορά το δικαίωμα του δημιουργού και τα συγγενικά δικαιώματα που εφαρμόζονται στις δορυφορικές ραδιοτηλεοπτικές μεταδόσεις και την καλωδιακή αναμετάδοση1; οδηγία 92/100/ΕΟΚ του Συμβουλίου της 19ης Νοεμβρίου 1992 σχετικά με το δικαίωμα εκμίσθωσης, το δικαίωμα δανεισμού και ορισμένα συγγενικά δικαιώματα προς την πνευματική ιδιοκτησία στον τομέα των προϊόντων της διανοίας; οδηγία 91/250/ΕΟΚ του Συμβουλίου της 14ης Μαΐου 1991 για τη νομική προστασία των προγραμμάτων ηλεκτρονικών υπολογιστών; νέα πρόταση οδηγίας του Ευρωπαϊκού Κοινοβουλίου και του Συμβουλίου σχετικά με το δικαίωμα παρακολούθησης του δημιουργού ενός πρωτότυπου έργου(2) βρίσκεται υπό εξέταση από το Συμβούλιο και το Κοινοβούλιο, και τροποποιημένη πρόταση(3) βρίσκεται υπό έγκριση από την Επιτροπή. Πρόκειται για την αναγνώριση στους καλλιτέχνες οικονομικού δικαιώματος από τη μεταπώληση πρωτότυπου έργου τους στο πλαίσιο πώλησης από δημόσιους λειτουργούς, οίκους πωλήσεων, και άλλους εμπορικούς φορείς. Εξάλλου, πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την εναρμόνιση ορισμένων θεμάτων πνευματικής ιδιοκτησίας και συγγενικών δικαιωμάτων στην κοινωνία των πληροφοριών(4) εγκρίθηκε πρόσφατα από την Επιτροπή και διαβιβάστηκε στο Συμβούλιο και στο Κοινοβούλιο για έγκριση).

Εξάλλου, βάσει της πολιτιστικής δράσης που προβλέπεται στο άρθρο 128 της συνθήκης ΕΚ, οι καλλιτέχνες ευνοούνται από σχέδια τα οποία αναπτύσσονται στο πλαίσιο κοινοτικών πολιτιστικών προγραμμάτων. Το Αξιότιμο Μέλος του Κοινοβουλίου παρακαλείται να αναφερθεί σχετικά στην πρόσφατη ανακοίνωση της Επιτροπής στο Κοινοβούλιο, στο Συμβούλιο και στην Επιτροπή των Περιφερειών - πρώτο πρόγραμμα -πλαίσιο της Ευρωπαϊκής Κοινότητας για τον πολιτισμό(2000-2004)(5).

Όσον αφορά τις ενισχύσεις για πολιτιστικούς σκοπούς, εγκρίνονται κατά παρέκκλιση από το άρθρο 93 παράγραφος 3 σημείο δ της συνθήκης ΕΟΚ και ελέγχονται από τη Επιτροπή. Οι εν λόγω εθνικές ενισχύσεις αφορούν άμεσα ή έμμεσα την απασχόληση των καλλιτεχνών ανάλογα με τους εκάστοτε τομείς.

Η Επιτροπή επιθυμεί να υπενθυμίσει στο Αξιότιμο Μέλος του Κοινοβουλίου τα όρια των αρμοδιοτήτων που εγγράφονται στη συνθήκη ΕΚ για να ενεργε σχετικά, καθώς και την αρχή της επικουρικότητας - τα οποία συντείνουν στο να καταστήσουν το εθνικό επίπεδο καταλληλότερο για ορισμένα εξειδικευμένα μέτρα και ενέργειες.

(1) ΕΕ L 77 της 27.3.1996 ΕΕ L 290 της 24.11.1993 ΕΕ L 248 της 6.10.1993 ΕΕ L 346 της 27.11.1992 ΕΕ L 122 της 17.5.1991.

(2) ΕΕ C 178 της 21.6.1996.

(3) ΕΕ C 125 της 23.4.1998.

(4) ΕΕ C 108 της 7.4.1998.

(5) COM(98)266 τελικό.